Danmark spillede torsdag eftermiddag 1-1 med Australien ved VM i Rusland, hvor meget af fokus efter kampen var på australiernes mål til slutresultatet, der kom på et straffespark dømt efter VAR.

Landsholdets anfører Simon Kjær var en af dem, der havde mest at sige om videodommer-hjælpen efter kampen. Det gjorde han til TV 2 umiddelbart efter kampen.

- Jeg har ikke set deres straffe, men mit syn på fodbold er, at hvis du går op i en duel - og at det er uforsætligt, at bolden rammer, og det er naturligt at ens arme i den position, når du går ind i en duel - så synes jeg, at det er hårdt. Der er et klart frispark 15 sekunder tidligere til Yussuf (Poulsen red.). De får så et hjørnespark, og så scorer de på det. Men det er naturligt, at ens arme er oppe i sådan en situation, siger Kjær og fortsætter:

- Så har vi andre situationer i anden halvleg, hvor du også godt kan dømme den. Cornelius eksempelvis. Den bliver ikke set igennem. Kræver det så, at man bliver liggende og skaber sig på jorden, for at VAR kan komme i spil? Eller hvordan fungerer det? Jeg er selvfølgelig irriteret over det nu, og jeg har tidligere sagt, at det er fint, og at det forhåbentlig kommer til at gå begge veje, siger landsholdsanføreren.

Han pegede desuden også på, at Danmark skulle have skabt mere i kampen mod Australien.

- Vi skal vinde den kamp her i dag. Det havde gjort tingene meget nemmere og sjovere, men nu kommer der en rigtig fed kamp mod Frankrig, fortæller Simon Kjær.

Endelig kunne Simon Kjær fortælle, at han har vanskeligheder med ryggen, og derfor kunne Hareide ikke bruge sin sidste udskiftning, da den skulle stå klar til Kjær, hvis han skulle få brug for en udskiftning.

Kampen mod Frankrig spilles tirsdag klokken 16, hvor også Peru og Australien spiller.